**Võsu, Käsmu, Võhma ja Palmse kandi külavanemate koosoleku protokoll**

21.november 2018 Võhma seltsimaja

Algus kell 17.30

Lõpp kell 19.00

Osalejate leht lisatud protokollile.

**Aruteluteemad:**

1. Kogukonnakogud
2. Teede olukord
3. Muud küsimused

Vallavanem Leo Aadel: Eelmise kohtumise (märtsis k.a.) järel on

* vastu võetud valla arengukava aastani 2030;
* eelarvestrateegia, kus sees lähema nelja aasta investeeringud;
* määratletud valla kandid, neid kokku 10;
* kevadel põhjalikult kaardistatud kohalikud teed ja nende olukord. Suvel tegelesime teede korrastamisega. Siin oluline külavanemate tagasiside, osad teed võisid jääda vajaliku tähelepanuta;
* teostatud Võhma-Palmse kandi kõige suurem investeering, Võsupere veemajandusprojekt;
* Elektrilevi plaanib üle Eesti alates 2019. aastast rajama hakata kiire interneti võrku. Selleks, et oma plaane täpsemini koostada ja et kiire internet tuua nende inimesteni, kes seda kõige rohkem vajavad, kogub Elektrilevi sooviavaldusi, mis aitaksid võrgu rajamise plaane teha. Avaldusi saab esitada nii interneti kaudu <https://www.elektrilevi.ee/kiireinternet> kui ka paberkandjal, sooviavalduse vormid kättesaadavad valla raamatukogudes, info ilmub selle kuu valla ajalehes. Kindlasti panna elanikele südamele, et nad oma soovist teada annaksid;
* Probleem raielankideni viivate avalike teedega, konkreetne näide sellest suvest Korjuse küla teest, kus metsa väljaveo käigus rikuti ära külla viiv tee. Palve kõigile kohalikele elanikele sellistest juhtumistest kohe alguses valda teada anda, et meil oleks võimalik kiiresti reageerida ja raielankide omanikega kokkulepe sõlmida tee taastamise osas.

Volikogu esimees Vello Väinsalu:

* Volikogu poolt on vastu võetud Haljala valla aleviku-ja külavanema ning piirkondliku kogukonnakogu statuut, mis reguleerib nii külavanemate kui kogukonnakogude valimist. Kogukonnakogu moodustatakse kandi külavanematest ja/või kandi valitud esindajatest. Tulevikus soov jõuda selleni, et kandi esindajal on õigus osaleda vallavolikogu kogukonnakomisjoni töös. Soovitus kõigile hakata tegelema kandikogude valimisega.

Käsmu külavanem Kristjan Altroff:

* Detsembris ilmub valla ajelehe lisaväljaanne, mis käsitleb külavanemate ja kandikogude teemat. Haljala vald on üks vähestest omavalitsustest Eestis, kus külavanemate ja kantide teemaga nii intensiivselt tegeletakse. Selleks, et kogukonnad oleksid pildil, peab kogu aeg seda teemat üleval hoidma ja julgustama külasid külavanemaid valima.

Palmse külavanem Mati Piirsalu: juttu on olnud sellest, et riik tahab omavalitsustele teed üle anda, kas raha ka antakse?

V.Väinsalu: on arutatud volikogu komisjonis, võtsime seisukoha, et ootame täiendavat infot, kuna ei ole kindel, mida see endaga kaasa toob.

L.Aadel: VIROLi seisukoht: ootame ära kriteeriumid ja rahastamistingimused, enne otsust ei tee.

Ilumäe külavanem Villu Jahilo:

1. Uusküla – Joandu vahel 200 m teelõik väga kehvas seisus, piisaks, kui panna 20cm kiht täidet peale;
2. Käib soode taastamise projekt, sellega seoses Laukaraba juures maha võetud suur hulk puid, nende väljavedu võib tekitada koormuse Ilumäe-Uusküla teelõigul. Mati Piirsalu kommentaar: neid puid välja vedama ei hakata, kasutatakse ära kohapeal.
3. Ilumäe kalmistul – ohtlike puude mahavõtmine. Koguduse inimesed teavad, millised täpselt.
4. Oktoobris sai 30 aastat Ilumäe Vabadussõja mälestussamba taastamisest ja taasavamisest. Lubab tulevastele põlvedele mälestussamba loo kirja panna.
5. Ilumäe mälestustammik, EV 100 auks istutati 127 nimelist puud, võimalik edaspidi täiendada.

**PROBLEEMSED KOHAD ja ettepanekud probleemide lahendamiseks:**

1. Kelmiküla tee truup – panna liiklusmärgid;
2. Vahakivi tee truup – vajab väljavahetamist;
3. Tõugu-Joandu tee – hooldamine koostöös Kuusalu vallaga, kuna sama teed mööda sõidab Kuusalu valla koolibuss;
4. Võsupere keskuse juurest Sagadi teele tulev teelõik: tehti veemajandusprojekti raames korda, aga lõhuti ära seoses metsaveoga, praegu on hullem, kui enne. Võtta metsa omanikuga ühendust tee taastamise küsimuses;
5. Eru-Võhma teelt Volmri kinnistu poole viiv tee- kivid väljas, ohtlik sõita, vaja täita. Tegemist erakinnistut läbiva teelõiguga, vajalik kokkulepe omanikuga;
6. Palmse allee II etapp lõpetatud, maksumus kokku ca 100 000 eur. Puud läksid hästi kasvama, paraku on mõned juba pikali sõidetud. Keskkonnaameti ettepanek on alandada piirkiirust Palmse-Ilumäe teelõigul 50 km/h. Maanteeamet ootab sellekohast valla kirjalikku ettepanekut, Keskkonnaamet valmis andma kaaskirja ettepaneku toetuseks.
7. Võsupere-Sagadi tee kurvides piirkiiruse alandamine 50km/t, seal sõidab palju ekskursioonibusse ja metsaveomasinaid, suviti on väga palju jalgrattureid (külaelanik Jaan Viita kirjalik kommentaar: *„Jätkuna eilsele külavanemate koosolekule saadan ettepaneku kiiruspiirangu kehtestamiseks Palmse -Sagadi teelõigul alates tee algusest Palmses ( või jääb tee algus Võsuperre - ma täpset piiri ei tea) kuni tee ristumiseni Altja ojaga (Heiki Petermanni majani). Palume kehtestada kiirusepiirang 50 km/h. Arvan, et Maanteeametiga suheldes võiks ettepanekut põhjendada alljärgnevalt: Tegemist on teega mis on väga kurviline ja kitsas. Tee on keskmisest kehvemas seiskorras ja tee ääred murenevad. Sellistes tingimustes peavad ühelt poolt teele ära mahtuma, praegust piirkiirust (90) saavutada püüdvad, palgiveoautod ja turismibussid, sõiduautodest rääkimata. Teiselt poolt aga peaksid seal võimalikult turvaliselt saama liikuda jalakäiad, sh koolilapsed ja lapsevankritega lapsevanemad, ning nii kohalikud kui turistidest jalgratturid. Praegu pole jalakäiatel ja jalgratturitel seal aga turvaline liigelda. 2018 aasta suve jooksul on teada vähemalt 2 juhtumit kus kohalikud elanikud on andnud esmaabi jalgratturitest turistidele kes on ehmunud tänu kiiresti lähenenud autole ja seetõttu kukkunud.“*)
8. Viitna-Palmse teel Teeäärse kinnistu juurde hoiatusmärk „Metsloomad“, kuna seal on põtrade ülekäigukoht ja juhtunud mitmeid õnnetusi.
9. Võsu-Käsmu teel paadi vaateplatvormi lõigule kiirusepiirang 50 km/h.
10. Uurida pakiautomaadi paigaldamist Palmsesse või Võsupere külla.
11. Võsupere – Palmse tänavavalgustus, millal paigaldatakse? Vallavanem L.Aadeli kommentaar: selle lõigu valgustuse paigaldamine on valla arengukavas sees. Protsess käib analoogselt muude valdkondadega, vallaüleselt: alustuseks olukorra kaardistamine, seejärel koostatakse tänavavalgustuse arengukava, mille ettevalmistamisse kaasatakse audiitor, järgneb projekteerimine, seejärel rahataotlus. 2019.aasta sügisel avaneb KIK-is taotlusvoor, mille eesmärgiks on ökonoomsed valgustuslahendused.
12. Paberi ja pakendi kogumiskonteiner Võsupere korrusmajade juurde.
13. Muike külas valgustus koolibussi peatuskoha juurde (Muike seen).
14. Võsu aleviku tänavasiltide uuendamine.
15. Võsupere küla Lageda, Aru, Oja, Saare – nimesildid majadele.

Protokollis Anneli Kivisaar